សៀវភៅថ្មី​មួយថា លោក Trump ដឹង​មុន​ពី​គ្រោះថ្នាក់​នៃ​វីរុស​កូរ៉ូណា​តែ​មើល​ស្រាល​វីរុស​នេះ​ដោយ​ចេតនា​
លោក​ ​Trump បាន​និយាយ​​​​​ទូរស័ព្ទ​នៅ​ថ្ងៃ​ទី ៧ខែ​កុម្ភៈថា «វា​អាច​ឆ្លង​បាន​នៅ​ពេល​ដែល​អ្នក​គ្រាន់​តែ​ដក​ដង្ហើម​ប៉ុណ្ណោះ ដូច្នេះ​ហើយ​វា​ងាយ​ឆ្លង​មែន។ ហើយ​វា​ក៏​មាន​គ្រោះថ្នាក់​​ជាង​ជំងឺ​ផ្ដាសាយ​ធំ​ធម្មតា​ខ្លាំង​ណាស់»។
លោកប្រធានាធិបតីសហរដ្ឋអាមេរិក Donald Trump បានដឹងនៅដើមឆ្នាំ២០២០ អំពីគ្រោះថ្នាក់ដ៏មហន្តរាយដែលវីរុសកូរ៉ូណាអាចបង្កឲ្យមាននៅក្នុងសហរដ្ឋអាមេរិក ប៉ុន្តែលោកមានចេតនាបំភ័ន្តសាធារណជនអាមេរិកាំងអំពីភាពធ្ងន់ធ្ងរនៃជំងឺនេះដើម្បីកុំឲ្យប្រជាជនស្លន់ស្លោរ នេះបើយោងតាមសៀវភៅថ្មីមួយរបស់អ្នកសារព័ត៌មានលោក Bob Woodward ។ នៅពេលដែលមេរោគនេះបានចាប់ផ្ដើមរីករាលដាលពីប្រទេសចិនទៅកាន់ពិភពលោក ទីប្រឹក្សាសន្តិសុខរបស់ប្រធានាធិបតីលោក Robert O'Brien បានប្រាប់លោកTrump នៅថ្ងៃទី ២៨ ខែមករានៅក្នុងកិច្ចប្រជុំមួយនៅក្នុងសេតវិមានថា៖ «[វីរុសកូរ៉ូណា] នេះនឹងក្លាយជាការគំរាមកំហែងដល់សន្តិសុខជាតិធំបំផុតដែលលោកនឹងជួបប្រទះក្នុងពេលកាន់ដំណែងជាប្រធានាធីបតី»។ នេះបើយោងតាមសៀវភៅដែលមានចំណងជើងថា “Rage” ឬ «កំហឹង» ។ លោក Trump បាននិយាយទូរស័ព្ទនៅថ្ងៃទី ៧ខែកុម្ភៈថា «វាអាចឆ្លងបាននៅពេលដែលអ្នកគ្រាន់តែដកដង្ហើមប៉ុណ្ណោះ ដូច្នេះហើយវាងាយឆ្លងមែន។ ហើយវាក៏មានគ្រោះថ្នាក់ជាងជំងឺផ្ដាសាយធំធម្មតាខ្លាំងណាស់»។ ជាសារធារណៈលោកTrump បានប្រាប់ពលរដ្ឋអាមេរិកាំងថា វីរុសនេះនឹងបាត់ទៅវិញក្នុងពេលឆាប់ៗ ហើយគ្រោះថ្នាក់នៃវីរុសនេះមិនខុសគ្នាពីផ្ដាសាយធំធម្មតាទេ។ លោកទទូចថា រដ្ឋាភិបាលអាមេរិកបានគ្រប់គ្រងស្ថានការណ៍បានទាំងស្រុងហើយ។ នៅពេលដែលសៀវភៅដែលមានចំណងជើងថា «កំហឹង» ត្រូវបានចែកចាយកាលពីថ្ងៃពុធ អ្នកនាំពាក្យសេតវិមានអ្នកស្រី Kayleigh McEnany បានព្យាយាមកាត់បន្ថយផលប៉ះពាល់នយោបាយ[លើលោក Trump]។ អ្នកស្រីបាននិយាយថា លោកមិនចង់ឲ្យប្រទេសមានចលាចល។នេះជាអ្វីដែលមេដឹកនាំគ្រប់រូបធ្វើ។ អ្នកនាំពាក្យរូបនេះបន្តថា៖ «ប្រធានាធិបតីរូបនេះ បានធ្វើការងារដែលមិនធ្លាប់មានពីមុនមក ដើម្បីដោះស្រាយបញ្ហាកូវីដ១៩។ លោកតែងតែគិតគូរជានិច្ចអំពីជីវិតមនុស្សដែលអាចនឹងបាត់បង់។ លោកបានទទួលស្គាល់ថាវាមានសភាពធ្ងន់ធ្ងរតាំងពីខែមីនាមកម្លេះ ថាជីវិតមនុស្សចន្លោះពី ១សែន ទៅ២សែននាក់អាចនឹងបាត់បង់»៕